വികസനങ്ങളെ തദ്ദേശ സ്ഥാപനങ്ങള് വിശാല കാഴ്ചപ്പാടില് കാണണം: മുഖ്യമന്ത്രി തിരുവനന്തപുരം: തദ്ദേശ സ്വയംഭരണ സ്ഥാപനങ്ങള് ഗ്രാമ, നഗര പരിവര്ത്തനത്തിന്റെ കേന്ദ്രബിന്ദുക്കളായി മാറണമെന്നും സംസ്ഥാനത്തിന്റെ സമഗ്ര വികസനത്തിനായി സംയോജിത സമീപനം കൈക്കൊള്ളേണ്ടതുണ്ടെന്നും മുഖ്യമന്ത്രി പിണറായി വിജയന് പറഞ്ഞു. ജനകീയാസൂത്രണത്തിന്െറ രജതജൂബിലി ആഘോഷം ഉദ്ഘാടനം ചെയ്യുകയായിരുന്നു അദ്ദേഹം. വികസനങ്ങളെ തദ്ദേശ സ്ഥാപനങ്ങള് വിശാലമായ കാഴ്ചപ്പാടില് നോക്കിക്കാണണം. പ്രാദേശിക സര്ക്കാരുകള്ക്ക് കൂടുതല് പ്രവര്ത്തന സ്വാതന്ത്ര്യം നല്കി അവരുടെ ഉത്തരവാദിത്തങ്ങളും ഇടപെടലുകളും വിപുലവും ഊര്ജ്ജസ്വലവുമാക്കണം. ദാരിദ്ര്യത്തിലകപ്പെട്ടുപോയവരെ മോചിപ്പിക്കുന്നതും പുരോഗമനപരമായ മാറ്റങ്ങള്ക്ക് പ്രാപ്തമാക്കുന്നതുമായ നൂതനമായ പരിപാടികളും പദ്ധതികളുമാണ് പ്രാദേശിക സര്ക്കാരുകള് ആവിഷ്കരിക്കേണ്ടത്. ജില്ലയ്ക്കോ, സംസ്ഥാനത്തിനാകെ തന്നെയോ ഗുണം ലഭിക്കുന്ന സംയോജന സാദ്ധ്യതയുള്ള പദ്ധതികള് കണ്ടെത്താന് പ്രാദേശിക സര്ക്കാരുകള് ശ്രമിക്കണം. ദീര്ഘകാല ലക്ഷ്യപ്രാപ്തിക്കുവേണ്ടി പദ്ധതികളും പരിപാടികളും ആസൂത്രണം ചെയ്യുമ്ബോള് ആവശ്യമായ പിന്തുണ സര്ക്കാര് നല്കും. വ്യവസായം, കൃഷി, ഉത്പാദനം, ടൂറിസം തുടങ്ങിയ മേഖലകളില് അടിസ്ഥാനസൗകര്യ മികവിനും സംയോജനത്തിനും സാദ്ധ്യതയുള്ള പദ്ധതികളുമായി പ്രാദേശിക സര്ക്കാരുകള് മുന്നോട്ടുവരണം. വിശാലമായ കാഴ്ചപ്പാടോടുകൂടി നഗരാസൂത്രണം നടപ്പിലാക്കണം. പരിസ്ഥിതിയെക്കൂടി കണക്കിലെടുത്തു കൊണ്ടുള്ള ഇടപെടലാണ് നമുക്കാവശ്യം. തൊഴില്രഹിതരായ യുവജനങ്ങള് സംസ്ഥാനത്ത് ഏറെയുണ്ട്. വര്ഷാവര്ഷം തൊഴിലധിഷ്ഠിത കോഴ്സുകള് പഠിച്ചിറങ്ങുന്ന അഭ്യസ്തവിദ്യരായ തൊഴില്രഹിതരുടെ എണ്ണം വേറെയും. വളരെ വലിയ സംഖ്യയാണിത്. ഈ തൊഴില്ശക്തിയെ പൂര്ണമായും ഫലപ്രദമായും വിനിയോഗിക്കുന്നതിനുള്ള പ്രാദേശിക സാദ്ധ്യതകള് കണ്ടെത്തേണ്ടതുണ്ടെന്നും മുഖ്യമന്ത്രി പറഞ്ഞു. മന്ത്രി എം.വി.ഗോവിന്ദന് അദ്ധ്യക്ഷത വഹിച്ചു. ജനകീയാസൂത്രണം: സര്ക്കാര് രാഷ്ട്രീയ മര്യാദ ലംഘിച്ചെന്ന് വി.ഡി. സതീശന് കൊച്ചി: മഹാത്മാഗാന്ധിയേയും രാജീവ് ഗാന്ധിയുള്പ്പെടെയുള്ള ഭരണാധികാരികളെയും വിസ്മരിച്ച ജനകീയാസൂത്രണ രജതജൂബിലിയാഘോഷം ശരിയായ നടപടിയല്ലെന്ന് പ്രതിപക്ഷനേതാവ് വി.ഡി. സതീശന് പറഞ്ഞു. ഗ്രാമസ്വരാജ് മഹാത്മജിയുടെ സ്വപ്നമായിരുന്നു. രാജീവ് ഗാന്ധി സര്ക്കാരാണ് ഭരണഘടന ഭേദഗതിയാല് പഞ്ചായത്ത് രാജ് നഗരപാലിക നിയമം പാസാക്കിയത്. 1994ല് കെ. കരുണാകരന് മുഖ്യമന്ത്രി ആയപ്പോള് നിയമസഭയും നിയമം പാസാക്കി. 1995ല് എ.കെ. ആന്റണി സര്ക്കാരാണ് തദ്ദേശസ്വയംഭരണ സ്ഥാപനങ്ങള്ക്ക് അധികാരം കൈമാറിയത്. 1996ലെ ഇടതുപക്ഷ മുന്നണി സര്ക്കാര് ജനകീയാസൂത്രണമെന്ന ഓമനപ്പേരിട്ട് അധികാര വികേന്ദ്രീകരണത്തിന്റെ ക്രെഡിറ്റ് കോണ്ഗ്രസില് നിന്ന് തട്ടിയെടുക്കാന് ശ്രമിച്ചു. കഴിഞ്ഞ അഞ്ച് വര്ഷം ഇടതുമുന്നണി സര്ക്കാര് തദ്ദേശസ്വയംഭരണസ്ഥാപനങ്ങളെ കഴുത്തുഞെരിച്ച് കൊല്ലുകയായിരുന്നു. ആക്ഷേപമുണ്ടെങ്കിലും രജതജൂബിലി ആഘോഷം യു.ഡി.എഫ് ബഹിഷ്കരിക്കില്ല. രാജീവ് ഗാന്ധി, നരസിംഹറാവു, കെ. കരുണാകരന്, എ.കെ. ആന്റണി തുടങ്ങിയ നേതാക്കന്മാരെ വിസ്മരിച്ചുള്ള ആഘോഷം രാഷ്ട്രീയ പരിപാടിയാക്കുന്നത് ശരിയല്ലെന്നും പ്രതിപക്ഷനേതാവ് പറഞ്ഞു.